"โรตีสานใจ-ชาชักสมานฉันท์" ทหารพรานหญิง 47 ชาวบ้านอิ่มท้อง ความภาคภูมิใจสตรีเหล็กชุดดำ
"โรตีสานใจ-ชาชักสมานฉันท์" ทหารพรานหญิง 47 ชาวบ้านอิ่มท้อง ความภาคภูมิใจสตรีเหล็กชุดดำ           กว่า 10 ปี ที่ หน่วยเฉพาะกิจกรมทหารพรานที่ 47 จังหวัดยะลา ได้ฝึกทหารพรานหญิง ที่ว่างเว้นจากภารกิจดูแลความปลอดภัยประชาชน และงานตามภารกิจของกรมทหารพราน มาทำโรตี-ชาชัก จากรุ่นสู่รุ่น จนถึงปัจจุบัน หมวดทหารพรานหญิง หน่วยเฉพาะกิจกรมทหารพรานที่ 47 โดยการนำของพันเอก อภิชัย เรืองฤทธิ์ ผู้บังคับหน่วยเฉพาะกิจกรมทหารพรานที่ 47 ร้อยโทหญิง อธิตา จันทรจิตจิงใจ ผู้บังคับหมวดทหารพรานหญิง ก็ยังคงนำกำลังพลทหารพรานหญิง ตระเวนไปให้บริการทำโรตี-ชาชัก แจกจ่ายฟรี ให้กับพี่น้องประชาชน ทั้งชาวไทยพุทธ และชาวไทยมุสลิม ตามโรงเรียน ชุมชน หมู่บ้าน และสถานที่ ที่จัดกิจกรรมต่าง ๆ อย่างต่อเนื่อง โดยบางงานก็จะต้องทำโรตีถึง 1,200 ชิ้น ชาชัก 1,200 แก้ว เนื่องจากประชาชนนิยมรับประทานกันจำนวนมาก           ขณะที่ ทหารพรานหญิงทุกนายก็จะแบ่งหน้าที่กันทำ ทั้งพัดแป้งโรตี ทอดโรตี หั่นโรตี ตัดโรตี ใส่ภาชนะแจกจ่าย โดยทุกคนก็จะทำหน้าที่ด้วยความเต็มใจ และดีใจที่ได้เป็นส่วนหนึ่งในการสร้างความสุขให้กับพี่น้องประชาชนในพื้นที่ ทหารพรานหญิง ได้เล่าให้ฟังว่า ช่วงแรกก็จะมีคนมาสอนให้ พอทำได้ มีงานก็จะออกไปทำโรตี ชาชักแจกชาวบ้าน ทหารหญิงที่เข้ามาอยู่ในหมวดทหารพรานหญิงทุกคน ก็จะต้องมาฝึกทำโรตี-ชาชัก ให้เป็นทุกคน โดยจะมีรุ่นพี่สอนต่อให้รุ่นน้อง บางคนก็ทำเป็นมาเกือบสิบปีแล้ว ถ้าหากไม่ได้เป็นทหารพราน ก็สามารถออกไปประกอบอาชีพได้เลย รสชาติความอร่อยไม่แพ้โรตีที่อื่น โดยชาวบ้านที่นำไปรับประทานต่างบอกว่า รสชาติ โรตี-ชาชัก ของทหารพรานอร่อยดี ซึ่งก็เป็นหนึ่งความภาคภูมิใจของเหล่าทหารพรานหญิง และดีใจที่ชาวบ้านทานของเราได้ และอิ่มท้อง